Trans-λιπαρά: Νέα αυστηρά όρια από την Ευρωπαϊκή Επιτροπή - Onmed.gr
Trans-λιπαρά: Νέα αυστηρά όρια από την Ευρωπαϊκή Επιτροπή
13/06/2019 17:39
Αυστηρά όρια στην περιεκτικότητα trans-λιπαρών στα τρόφιμα θέτει νέα ευρωπαϊκή νομοθεσία όπως αναφέρει με σχετική του ανακοίνωση ο Ενιαίος Φορέας Τροφίμων.
Ο νέος ευρωπαϊκός κανονισμός ορίζει ότι η περιεκτικότητα trans-λιπαρών, σε τρόφιμα που προορίζονται για τον τελικό καταναλωτή και σε τρόφιμα που προορίζονται για προμήθεια εμπόρων λιανικής, δεν πρέπει να υπερβαίνει τα 2 γραμμάρια ανά 100 γραμμάρια λίπους.
Ο κανονισμός δεν αφορά τα trans-λιπαρά που αποτελούν φυσικά συστατικά του λίπους ζωικής προέλευσης.
Όπως τονίζει σε σχετική ανακοίνωση ο Ενιαίος Φορέας Ελέγχου Τροφίμων (Ε.Φ.Ε.Τ.), σύμφωνα με τον νέο κανονισμό2019/649, η συμμόρφωση των επιχειρήσεων τροφίμων ως προς τα trans-λιπαρά πρέπει να έχει ολοκληρωθεί μέχρι την 1η Απριλίου 2021.
Τα trans-λιπαρά είναι ένα είδος ακόρεστων λιπαρών οξέων. Στη φύση, υπάρχουν trans-λιπαρά σε μικρές ποσότητες στο λίπος του γάλακτος και του κρέατος που προέρχονται από μηρυκαστικά ζώα (3% – 8% επί του ολικού λίπους), αλλά ο αντίκτυπός τους στη δημόσια υγεία είναι σχετικά μικρός. Αντίθετα, τα έλαια που έχουν υδρογονωθεί μερικώς, για καθαρά τεχνολογικούς σκοπούς, μπορεί να περιέχουν trans-λιπαρά ("βιομηχανικώς παραγόμενα" trans-λιπαρά) σε πολύ μεγαλύτερες ποσότητες.
Οι επιζήμιες επιδράσεις των βιομηχανικώς παραγόμενων τρανς λιπαρών οξέων στο καρδιαγγειακό σύστημα, πλέον, είναι πέρα από οποιαδήποτε αμφισβήτηση. Τα trans-λιπαρά αυξάνουν στον ορό του αίματος τα επίπεδα της «κακής» χοληστερόλης (LDL cholesterol), ενώ μειώνουν τα επίπεδα της «καλής» χοληστερόλης (HDL cholesterol). Μάλιστα, ο κίνδυνος καρδιαγγειακών νοσημάτων ανά γραμμάριο πρόσληψης trans-λιπαρών οξέων, είναι τέσσερις με πέντε φορές υψηλότερος συγκριτικά με την ίδια ποσότητα κορεσμένων λιπαρών. Παράλληλα, σύμφωνα με τον Παγκόσμιο Οργανισμό Υγείας (ΠΟΥ), η υψηλή διαιτητική πρόσληψη trans-λιπαρών έχει συσχετιστεί και με άλλες αρνητικές επιδράσεις. Για τους λόγους αυτούς, η εξάλειψη των βιομηχανικώς παραγόμενων trans-λιπαρών έχει αποτελέσει τα τελευταία χρόνια μία από τις προτεραιότητες του Π.Ο.Υ. αλλά και της Ευρωπαϊκής Ένωσης και των Εθνικών Φορέων.
Μελέτη του Ε.Φ.Ε.Τ. σε εθνικά αντιπροσωπευτικό δείγμα Ελλήνων σχετικά με τις γνώσεις και την στάση των ενηλίκων απέναντι στα trans-λιπαρά, καταδεικνύει ότι οι περισσότεροι καταναλωτές δεν έχουν ακούσει τον όρο trans λιπαρά.
Αλάτι, ζάχαρη, τρανς λιπαρά: Πόσο πρέπει να τα μειώσετε για να μην πεθάνετε πρόωρα
Πόσα «κακά» λιπαρά επιτρέπεται να καταναλώνετε την ημέρα
ΛΙΠΑΡΑ ΤΡΑΝΣ